  Наталья Тетерина Туннэ, 12-тӥ оштолэзе, Татарстанысь Кукмор ёросысь Биер (Починок-Сутер) гурт клубын эктонъя «Шундысиос» ёрос вожвылъяськонэ ог 50 пала 4–6 аресъем бигер но удмурт пиналъёс пыриськизы. Конкурслы соосты нылпи садъёсысь ӧнерчиос дасязы, вераз ивортодэтъя «Удмуртия» агентстволы вожвылъяськонэз одӥгез радъясь, Кукмор ёросысь «Инвожо» ансамбльлэн кивалтӥсез Геннадий Ахметов. Туж умой ортчиз. Ваньмыз 52 пинал вал садикысь. <…> Ёрос центрысьтымы лыктӥзы чисто бигеръёс, удмурт кырӟанъёсты кырӟаса потӥзы эктонзэс. Астмеос ик паймимы. Удмурт лулчеберетэ тоже пырисько Геннадий Ахметов, Кукмор ёросысь «Инвожо» ансамбльлэн кивалтӥсезВожвылъяськон пиналъёс пӧлын удмурт эктонъёсты вӧлмытон, чеберлыкез валанзэс юнматон, быгатонлыкъёссэс волятон, нылпиосын ужась дышетӥсьёслы юрттон вылысь радъяськиз.  Пиналъёс пӧлын удмурт эктонъя «Шундысиос» вожвылъяськон нырысьсэ ортчиз. Туэ вань нылпи садъёс дасяськыса ӧз вуттэ, нош вуоно арын пыриськисьёс тросгес луозы, оске Геннадий Ахметов. Биер гуртын егитъёс понна радъяськись лы та выллем ик вожвылъяськон («Эктон дыр») кылем арын улосвылкуспо инлык басьтӥз. Отчы Киров улосвылысь Вятской Полянаысь удмуртъёс мыло-кыдо пыриськизы, шуэ «Инвожолэн» кивалтӥсез. Туэ но конкурсэз азьланьтыны малпазы, со 29-тӥ оштолэзе радъяськоз. «Инвожоен» радъям удмурт вожвылъяськонъёс сяна, Кукмор ёросын «Жингрес удмурт кырӟан» улосвылкуспо ужрад но «Чеберина» ёрос вожвылъяськон ортчо, озьы ик удмуртъёслы пумиськон ӝытъёс радъясько. Тегъёс: Лулчеберет удмуртъёс эктон Татарстан  